b'\n_START_ARTICLE_\nZveza slovenskih kulturnih dru\xc5\xa1tev\n_START_PARAGRAPH_\nZveza slovenskih kulturnih dru\xc5\xa1tev (ZSKD) je kulturna organizacija slovenske narodne skupnosti v Italiji. Od svoje ustanovitve leta 1945 spodbuja izobra\xc5\xbeevanje, javno rabo sloven\xc5\xa1\xc4\x8dine, razvoj kulturne dedi\xc5\xa1\xc4\x8dine in povezanih dejavnosti. Je zdru\xc5\xbeenje razvejanih kulturnih organizacij in dru\xc5\xa1tev skupnosti, ki imajo korenine v nacionalnih kulturnih dejavnostih 19. stoletja. Naziv dana\xc5\xa1nje ZSKD se je v preteklosti ve\xc4\x8dkrat spremenil: iz Slovensko-hrvatske prosvetne zveze v Zvezo slovenskih prosvetnih dru\xc5\xa1tev, nato v Slovensko prosvetno zvezo in na koncu ZSKD._NEWLINE_ZSKD vklju\xc4\x8duje 86 dru\xc5\xa1tev Tr\xc5\xbea\xc5\xa1ke, Gori\xc5\xa1ke in Videmske pokrajine, izpostave so v Gorici, Trstu, \xc4\x8cedadu in na Solbici. Zveza krepi pomen razpr\xc5\xa1enih kulturnih dru\xc5\xa1tev, prireja kulturne dogodke na de\xc5\xbeelni in mednarodni ravni, sodeluje pri organizaciji kulturnih prireditev v Sloveniji, organizira izobra\xc5\xbeevanja, izdaja glasilo Stiki idr. ZSKD zdru\xc5\xbeuje zborovsko, godbeni\xc5\xa1ko, gledali\xc5\xa1ko, rekreacijsko, likovno, literarno in etnografsko dejavnost. Je \xc4\x8dlanica Slovenske kulturno-gospodarske zveze, sodeluje tudi z Javnim skladom RS za kulturne dejavnosti, njeni partnerji pa so \xc5\xa1e kulturne organizacije znotraj Italije, tudi organizacije preostalih etni\xc4\x8dnih manj\xc5\xa1in.'